สังคมข่าวหุ้น
*กรณีสหรัฐฯ และอิหร่าน เป็นไปตามที่นักวิเคราะห์ต่างประเทศ และของไทยคาดการณ์ไว้ ว่าจะไม่ยืดเยื้อแน่นอน และก็เป็นเช่นนั้นจริง ๆ ส่งผลให้ตลาดหุ้นทั่วโลกปรับตัวขึ้นร้อนแรง หรือสรุปง่าย ๆ ในช่วง 3-4 วันที่ผ่านมา มีทั้งคนจนทันที และรวยขึ้นทันที ส่วนดัชนีปิด 1,579.64 จุด ยังไม่ผ่านแนวต้านสำคัญ 1,580 จุด จึงมีโอกาสที่วันนี้ดัชนีจะไปต่อได้ แต่จะไม่พุ่งพรวดเหมือนวานนี้แน่นอน
9 ม.ค. 2563

คาเฟอีน
*กรณีสหรัฐฯ และอิหร่าน เป็นไปตามที่นักวิเคราะห์ต่างประเทศ และของไทยคาดการณ์ไว้ ว่าจะไม่ยืดเยื้อแน่นอน และก็เป็นเช่นนั้นจริง ๆ ส่งผลให้ตลาดหุ้นทั่วโลกปรับตัวขึ้นร้อนแรง หรือสรุปง่าย ๆ ในช่วง 3-4 วันที่ผ่านมา มีทั้งคนจนทันที และรวยขึ้นทันที ส่วนดัชนีปิด 1,579.64 จุด ยังไม่ผ่านแนวต้านสำคัญ 1,580 จุด จึงมีโอกาสที่วันนี้ดัชนีจะไปต่อได้ แต่จะไม่พุ่งพรวดเหมือนวานนี้แน่นอน
*บัตรกรุงไทย KTC ของคุณหมอระเฑียร ศรีมงคล ราคาหุ้นถูกทิ้งช่วงการเปิดตลาดภาคบ่ายเมื่อวานนี้ ราคาค่อย ๆ ร่วง และมาปิด 36.00 บาท (ต่ำสุดในรอบ 1 ปี 4 เดือน) ลดลง 1.00 บาท เปลี่ยนแปลง -2.70% มูลค่าการซื้อขาย 494.8 ล้านบาท ส่วนปัจจัยที่เข้ามากดดันยังไม่ทราบแน่ชัดว่าจะเกี่ยวกับมาตรการของแบงก์ชาติหรือไม่ หรือการตั้งสำรองหนี้ตาม IFRS 9 ที่จะต้องปรับรูปแบบการบันทึกใหม่ แต่ในมุมของโบรกฯ คาดว่ากำไรไตรมาส 4 อยู่ที่ 1.4 พันล้านบาท เพิ่มขึ้น 18% และยังมีประสิทธิภาพในการติดตามหนี้ หนี้เสีย หรือ NPLs ต่ำ และสำรองเพียงพอต่อ TFRS 9 ที่จะบังคับใช้ในปีนี้ เลยไม่รู้ว่า ทุบเก็บของหรือเปล่า เพราะก่อนหน้านี้ก็เคยเจอแบบนี้
*AMANAH : บริษัท อะมานะฮ์ ลิสซิ่ง จำกัด (มหาชน) แนวโน้มไตรมาส 4/2562 กำไรยังเติบโตระดับสูงและทำนิวไฮได้อีก และเห็นโบรกฯ ประเมินว่า กำไรจะยังเติบโตสูงไปถึงไตรมาส 3/2563 และหลังจากนั้น ตัวเลขการเติบโตอาจจะค่อย ๆ ปรับลง จากฐานกำไรที่เติบโตขึ้นมาสูง ส่วนปัจจัยที่ดันกำไรมาจากสินเชื่อจำนำทะเบียนรถที่สร้างมาร์จิ้นได้สูงมาก และมีวิธีการติดตามหนี้ที่มีประสิทธิภาพ ทำให้หนี้เสียปรับลงต่อเนื่อง ตั้งสำรองหนี้ลดลง ส่วนราคาเป้าหมายโดยเฉลี่ย 3.80 บาท
*มีความชัดเจนออกมาแล้วว่า กลุ่มปตท.จะไม่เข้าซื้อธุรกิจในเอเชียของเทสโก้ ซึ่งเป็นบริษัทค้าปลีกของอังกฤษ มูลค่าราว 9 พันล้านดอลลาร์ โดยได้รับการยืนยันมาจาก ชาญศิลป์ ตรีนุชกร ประธานเจ้าหน้าที่บริหาร และกรรมการผู้จัดการใหญ่ บมจ.ปตท. (PTT) โดยตรง พร้อมกับบอกว่าจะเน้นลงทุนในประเทศ ทั้งโครงการปิโตรเคมี การขยายกำลังการผลิตโรงกลั่นน้ำมัน การเพิ่มจำนวนสถานีบริการน้ำมัน และสนับสนุนนโยบายรัฐบาลในโครงการโรงไฟฟ้าชุมชน จบข่าว!!!
*ทว่า มีรายงานข่าวจากอีกด้านว่า กลุ่มเซ็นทรัล สนใจเข้าซื้อในกิจการเทสโก้ แต่ขณะนี้อยู่ระหว่างการตัดสินใจของบอร์ดอีกครั้ง ขณะที่กลุ่มซีพี ที่เคยมีข่าวว่าจะให้ CPALL เข้าไปซื้อนั้น ก็ได้รับการปฏิเสธเช่นเดียวกัน โดยให้เหตุผลว่าราคาแพงเกินไป อาจจะไม่คุ้ม สรุปแล้วมีโอกาสที่จะเสร็จกลุ่มจิราธิวัฒน์ ค่อนข้างสูง เพราะเขาสามารถนำไปต่อยอดธุรกิจของกลุ่มเซ็นทรัลทั้งในและต่างประเทศได้
*ข่าวดีสำหรับ บมจ.อิตาเลียนไทย (ITD) หลังแจ้งว่าบริษัทได้ลงนามในสัญญาก่อสร้างจำนวน 2 โครงการ รวมมูลค่า 6,589 ล้านบาท คือ โครงการก่อสร้างโรงกลั่นน้ำมันพลังสะอาด กลุ่ม บมจ.ไทยออยล์ (TOP) มูลค่า 4,035.01 ล้านบาท ระยะเวลาก่อสร้าง 30 เดือน และโครงการจัดหาและติดตั้งระบบอาณัติสัญญาณและโทรคมนาคมในโครงการก่อสร้างรถไฟทางคู่ ช่วงมาบกะเบา-ชุมทางถนนจิระ ในนามของ Consortium ระหว่าง ITD (46%) และบริษัท แอลเอสไอเอส จำกัด (54%) มูลค่า 2,445 ล้านบาท ระยะเวลาก่อสร้าง 45 เดือน ข่าวนี้อาจทำให้ราคาหุ้นวิ่งแค่ช่วงสั้น ๆ